Papersnake/gushiwen huggingface dataset:
广陵秋夜读进士常修三篇因题
罗隐（唐代）

入蜀归吴三首诗，藏于笥箧重于师。剑关夜读相如听，

瓜步秋吟炀帝悲。景物也知输健笔，时情谁不许高枝。

明年二月春风里，江岛闲人慰所思。
雅尔
褚廷璋（清代）

多逻川外夜吹芦，雉堞新城接上腴。塞月已寒三叶护，边风犹动五单于。

名藩甲卷烟消漠，健将弓开血洒芜。不是皇威宣北徼，春光谁遣遍坟炉。
春日杂诗六首
张耒（宋代）

春晏百草秀，野芅无复名。
悲哉桃李阑，念此聊掇英。
翩翩双飞蝶，天静午日晴。
悲忧浪自苦，有酒但知倾。
奉和春日出苑瞩目应令
贾曾（唐代）

铜龙晓辟问安回，金辂春游博望开。渭北晴光摇草树，

终南佳气入楼台。招贤已得商山老，托乘还征邺下才。

臣在东周独留滞，忻逢睿藻日边来。
雨中夕食戏作
陆游（宋代）

粗饭寒菹到手空，属餍也与八珍同。
家人见惯浑闲事，笑杀新来两髻童。
赠表兄冯茂
陈子升（明代）

与君为兄弟，异姓复连枝。君是大冯君，生于吾有妫。

虞帝南巡下韶石，南天家世斯辉赫。言陪八伯共赓歌，向尔商瞿先学易。

学易精思还草玄，赋成吾欲献甘泉。甘泉烽火来万里，俄看荆棘上参天。

晓漏滴残鳷鹊观，悲风吹断鹡鸰篇。鹡鸰歌急孤鸾窜，可怜亲友皆星散。

伍胥祇合避芦中，宁戚惟知愁夜半。故旧沦亡有几存，中表行中君最尊。

甘为贫士终逃禄，曾列诸生亦受恩。伤心思过乌衣巷，遁迹难营白板门。

君年七十荣期似，犹待华封祝男子。自言御妇比容成，莫是安储有园绮。

忆昔风流邝舍人，雕龙绣虎夐无伦。世人妒才皆欲杀，君与相欢儿女亲。

广陵遗散成绝调，山阳闻笛重沾巾。端阳怨切灵均赋，酌酒同吟舍人句。

君持竹杖且须停，云过西山雨如注。
苦雨吟
曹勋（宋代）

巫山埋空晓光没，寒入风声散萧瑟。
滴沥深摧十二峰，峡江涨白洗青壁。
群阴寂寂蔽阳乌，摇荡春愁满南国。
何当羲御驻中天，为我驱除风雨黑。
蜚廉先驱走寰宇，列缺挥鞭起龙虎。
郁仪顿辔潜海隅，九野冥冥暗风雨。
饥鸢跕翅堕曾穹，军鼓无声如击缶。
青苔绿砌上高堂，檐溜侵窗入烟雾。
南山山叟桂为薪，四海横流阻行路。
安有王春四百八十时，萧萧风雨迷朝暮。
我原得娲皇炼石补此破漏天，令三光继明，
万物可睹，免使百万亿苍生憔悴困泥土。
人月圆·山中书事
张可久（元代）

兴亡千古繁华梦，诗眼倦天涯。孔林乔木，吴宫蔓草，楚庙寒鸦。
孔间茅舍，藏书万卷，投老村家。山中何事？松花酿酒，春水煎茶。
尖峰山谷口作
玄烨（清代）

塞山秀出亦娟娟，细路穿林碧磴悬。却为晚来飞雨过，数峰横翠入寒烟。
玩月
欧阳詹（唐代）

八月十五夕，旧嘉蟾兔光。斯从古人好，共下今宵堂。

素魄皎孤凝，芳辉纷四扬。裴回林上头，泛滟天中央。

皓露助流华，轻风佐浮凉。清冷到肌骨，洁白盈衣裳。

惜此苦宜玩，揽之非可将。含情顾广庭，愿勿沉西方。
入小祗林门至此君轩穿竹径度清凉界梵生桥达藏经阁
王世贞（明代）

衡门枕游径，往往严扃鐍。中有小年日，不与俗客说。

幽亭抱修小，三垂碧于玦。残阳过林表，余映散琐屑。

长者所布金，苍苔互明灭。径穷胜自出，地转天亦豁。

白榆荫银河，恍疑梵王设。穹阁树杪呈，二藏各安列。

空王本不空，苦县有真悦。余本一蠹鱼，安能不自役。
周十三丈约同马三丈入青原山赋诗五首以记行
赵蕃（宋代）

有见匪山色，所闻非市声。
思公藏有塔，钓士隐无名。
兀兀故林愿，悠悠流俗情。
经禅虽未暇，樵牧念余生。
挽邓南山
赵必象（宋代）

老子平生不好谀，莫教猿鹤费分疏。
只消题作南山墓，种竹一庭梅百株。
广游志(节选)
王士性（明代）

登南昌滕王阁，赣大水西来注北，阁与水称，杰然大观。然不若武昌黄鹤楼。虽水与滕王来去不殊，而楼制工巧奇丽，立黄鹄矶上，且三面临水，又西对晴川楼、汉阳城为佳。总之有不如岳州岳阳楼。君山一发，洞庭万顷，水天一色，杳无际涯，非若滕王、黄鹤眼界可指，故其胜为最，三楼皆西向，岳阳更雄。
夜宴曲用草窗韵
李龏（金朝）

博山飞香霭空绿，大菊杯心凸金粟。百幅罘罳障夜寒，歌台小妓吹横玉。

兰堂画烛如椽粗，楚腰魏鬓娇相扶。四筵高谈遏花漏，犀盘杂遝罗天酥。

杯行过手如飞箭，座上愁无系欢线。晓鞯驮月朦胧归，东家又报开春宴。
奉答吴殿丞见赠
韩维（宋代）

势利跃谄子，声名走夸儿。
我于二无一，世固背以驰。
君从江海来，面有潇洒姿。
朝廷多旧游，绝迹不复追。
足音三及门，乃得众所遗。
长篇烂盈目，清远谬见推。
将非乐间放，独与静者宜。
何以谢嘉况，湖山有前期。
江夏别宋之悌
李白（唐代）

楚水清若空，遥将碧海通。
人分千里外，兴在一杯中。
谷鸟吟晴日，江猿啸晚风。
平生不下泪，于此泣无穷。
同苍符过王勤中怡老堂
彭桂（清代）

宰相当年怡老堂，云仍七叶守青缃。成弘盛世思元老，晋宋新亭满夕阳。

蕉叶雨斜侵砚几，藤花风细落书床。推君逸少兼摩诘，文藻东吴独擅场。
朱买臣庙
刘克庄（宋代）

翁子平生最苦贫，晚将丹颈博朱轮。
老儒五十无章绶，归去何妨且负薪。
元次山作友丐予乃谚之
李新（宋代）

罢惰嫉游手，孤独嗟穷民。
聋肓本定业。疥癞讵可亲。
生事自破碎，谁肯收顽嚚。
期期依马鞯，勃勃根车尘。
眇者道眇者，跛复有跛僎。
蹴尔既不悄，嗟来犹发嗔。
色骄从墦间，所与皆贵人。
气微仆桑下，会作山鬼邻。
七日不火食，自断无此身。
所以号道边，时逢怛隐仁。
子胥至泷口，从者亦在陈。
志鞭平王尸，弦歌杏坛春。
不闻汩廉耻，亦岂生颦呻。
只今趋权门，伪不如尔真。
盃残炙已冷，赤泽盈精神。
舐痔尝便溲，不怕污吻唇。
摩足拂粒须，猬辱以为申。
轩然上车马，气耀无等伦。
造请冒风雷，谒吏诃叱频。
尝闻郭恕先，本是先帝臣。
酒偶挽屠沽，谓言等缙绅。
衣而龟紫章，解而衣结鹑。
扶起沟中瘠，便可席上珍。
定知节义者，以故长贱贫。
幡然归首阳，不厌薇蕨新。
铅山道中次叔重韵
程洵（宋代）

烟翠空濛扑远林，氛埃那复犯灵襟。归程不恨风霜恶，自有梅花识此心。
落花
张尔旦（清代）

吹开吹落只匆匆，恩怨都难问晓风。细草自黏残雨碧，斜阳犹照别枝红。

伤心茵溷皆前定，瞥眼云泥判此中。三月江南春似海，断肠知有几人同。
北眺舂陵
骆宾王（唐代）

揽辔疲宵迈，驱马倦晨兴。既出封泥谷，还过避雨陵。

山行明照上，谿宿密云蒸。登高徒欲赋，词殚独抚膺。
月蚀
方岳（宋代）

老兔酣眠一夜霜，妖蟆健啖未渠央。
人间今欠玉川子，生语聱牙满世香。
夏景 清室夏含霜
刘辰翁（宋代）

一室兰香满，阴阴夏木成。炎光虽自酷，霜意自含清。

佩玉传风虽，钩帘下水精。燕台无六月，楚户忽三更。

冷袖藏冰藕，凉蟾满露茎。江湖无雁信，诗鬓自先惊。
渔家傲
毛幵（宋代）

极目丹枫迎霁晓。山明水净新霜早。燕去鸿归无事了。天渺渺。风吹平野低寒草。

渐过初冬时节好。寻梅踏雪城南道。追忆旧游人已老。欢更少。孤怀拟共谁倾倒。
满江红 授（原作受，据道藏改）记门人
李道纯（元代）

吾道玄关，决不许、外边人人。有学者来参，防他做贼。猛把杀人学子举，活人手段轻拈出。更单提、独弄逞神通，谁能敌。若是个，善知识。便承当，心不惑。仗奋心刚胆，逢佛杀佛。举步便能欺十圣，口开便要吞三极。把乾坤、天地尽掀翻，真奇特。
寄郭麾使希武
王称（宋代）

青年建节似君稀，千骑辕门拥铁衣。万里独留孤剑在，三苗已见远人归。

西风暂及黄花醉，远檄时将白羽挥。却笑参军淹病久，未谐清论寸心违。
感秋
祁敏（明代）

两字功名未解休，西风添得鬓边愁。白云红叶他山景，落日寒边何处楼。

菊老未能携友赏，燕归拟欲作诗留。小斋帘捲青山雨，谁伴清吟过此秋。
浮邱社诗上赵縠阳太史宪长 其六
霍与瑕（明代）

出郭为寻方外胜，登楼全览洞中天。澄潭鸭绿涵高树，晚稻鹅黄遍下田。

万里长空稀过雁，一林寒露有鸣蝉。感怀欲作悲秋赋，几度凭阑意惘然。
负暄
刘子翚（宋代）

宵寒卧增裯，昼寒起增衣。
何如负暄乐，高堂日晖晖。
引光扉尽负，追影榻屡移。
妙趣久乃酣，瞑目潜自知。
初如拥红炉，冻粟消顽肌。
渐如饮醇醪，暖力中融怡。
欠神百骸舒，爬搔随意为。
稍回骄佚气，顿改酸寒姿。
薰然沐慈仁，天恩岂余私。
愿披横空云，四海同熙熙。
矫首望扶桑，倾心效园葵。
雪
连文凤（宋代）

几片飘从客鬓来，光摇老眼白皑皑。
不因枯树今朝见，只道寒皑昨夜开。
是处园林迎腊到，一时天地唤春回。
恁谁寄语问滕六。乞与人间比种栽。
上鲍大夫（防）
崔子向（唐代）

行尽江南塞北时，无人不诵鲍家诗。

东堂桂树何年折，直至如今少一枝。
吕四 其五
邹浩（宋代）

潇湘起柁出江湖，日日乾坤展画图。白酒红鱼对妻子，鸱夷还似此行无。
四安县道中望一山最尖青问轿夫云是馒头山因有诗
陈著（宋代）

眼前山忽好，他处特纷纷。四下正铺野，一尖高入云。

乾坤分外阔，江浙此閒分。我欲更村号，尊为卓秀君。
奉和观察郎中春暮忆花言怀见寄四韵之什
韦庄（唐代）

天畔峨嵋簇簇青，楚云何处隔重扃。落花带雪埋芳草，

春雨和重湿画屏。对酒莫辞冲暮角，望乡谁解倚南亭。

惟君信我多惆怅，只愿陶陶不愿醒。
竹院摘橘
韩淲（宋代）

郴阳犹记苏耽井，书后空题应物诗。屋角数枝垂熟日，人家同饮过来时。

清霜尤美还经眼，噀雾微酸不上眉。竹院未饶仙老胜，洞庭何似玉溪湄。
峡塾讲中庸第二章诗
方逢振（宋代）

滔滔逝者若斯夫，不有耆儒孰共扶。
昭揭五条皆达道，由来一共不殊途。
圣贤奥义难穷尽，老笔名言妙写模。
我欲研硃同点易，先生肯位此中无。
公斋四咏。鹤屏
皮日休（唐代）

三幅吹空縠，孰写仙禽状。bo耳侧以听，赤精旷如望。

引吭看云势，翘足临池样。颇似近蓐席，还如入方丈。

尽日空不鸣，穷年但相向。未许子晋乘，难教道林放。

貌既合羽仪，骨亦符法相。愿升君子堂，不必思昆阆。
春阴江上偶书
张嵲（宋代）

小轩西下俯通津，漠漠春阴日易曛。
白气冒山蒸积翠，微风过水聚轻纹。
城鸦飞去秋花夕，溪雨收余岸草薰。
寂寞何人念羁旅，忧来无数若丝棼。
朱行甫和前韵送别烹鹿荐酒
戴复古（宋代）

此别真成别，从今去不来。
佳人难再得，恶抱向谁开。
客路一归晚，家书几度催。
殷勤见君意，烹鹿荐离杯。
寒食杂兴三首 其一
周紫芝（宋代）

寒食只数日，天气殊未佳。轻云澹微茫，细雨吹横斜。

青春似无情，不到愁人家。霁色忽浩荡，平原绣芳华。

走马恶少年，挟矢射戟牙。白羽叫饿鸱，举网连五豝。

会当斩长鲸，封侯鸣鼓笳。时危何不有，寒士空泥沙。

凛凛羞侠气，悠悠但咨嗟。
罢吟吟
邵雍（宋代）

久欲罢吟诗，还惊意忽奇。
坐中知物体，言外到天机。
得句不胜易，成篇岂忍遗。
安和千万载，后世无宣尼。
僧寮卧雪
朱朴（明代）

风定云凝数峰雪，冻木无声涧流绝。道人不寐夜方央，何处寒钟打山月。
立春日作
韦庄（唐代）

九重天子去蒙尘，御柳无情依旧春。

今日不关妃妾事，始知辜负马嵬人。
和王才臣再病二首
杨万里（宋代）

燕外将心远，莺边与耳谋。
如何再卧病，对此两添愁。
赤壁还坡老，黄楼只子由。
二苏三赋在，一览病应休。
黄道姑墓
杨奇珍（明代）

不向人间怨白头，洞中云卧几经秋。旃檀大地春如海，一任寒烟伴古邱。
周侍御上疏言幸臣事谪怀远驿过访诗以奉赠
吴琏（明代）

老山豺虎众所畏，大厦栋梁谁力扶。卓尔声光千载仰，挺然天力一心孤。

依阿随世乃妾妇，雄猛敢言真丈夫。我有此怀无力发，独将忧念抱江湖。
诸将二首
王应辰（明代）

元戎授钺为防边，斥堠传烽未息烟。
尽道长驱如卫霍，何人起冢象祁连。
薰风自南来
董其昌（明代）

北窗唫啸日，凉吹不须期。荷气初闻处，帘钩欲动时。

幽从林杪度，清向瑟中披。见说天门近，随风咏亦宜。
书所见
苏泂（宋代）

画手何须觅范宽，有人楼上倚栏干。
琼田玉界三千顷，野鸭飞来不道寒。
红黄
贾似道（宋代）

头似珊瑚项班红，翅如金箔肉带黄。
腿脚{外囗内昆}如玉色，秋虫见了自慌张。
九月到白石先妣茔所
王炎（宋代）

不瞻宰木过三年，霜露凄凉倍怆然。
马鬣但惊荒宿草，龟趺未办表新阡。
平生钟釜空遗恨，旧物桮棬半不传。
鸿雁差池风雨急，吞声清泪彻黄泉。
公无渡河歌
沈天宝（清代）

公无渡河，公竟渡河，渡河而死悲洪波。渡河尚不可，何况溟海悲浪山嵯峨。

黑云压天日无色，阴风惨淡百怪多。君何为而来此地，粤东行省老从事。

王事有程不敢稽，疾驱海滨意难迟。珠崖孤悬绝岛中，遥指百里舟航通。

怪云一缕起天末，舟人为语嘘长风。君诧狂言决长往，扬帆鼓柁驰空蒙。

中流飓母果为祟，狂飙拉杂翻艨艟。一时官吏相抱死，百二十口无遗踪，呜呼！

君非同姓屈原愿灭顶，又非求仙徐福来自沧瀛东，何为竟学披发狂痴之老叟，捐躯沉魄蛟龙宫。

君有田园吴越间，华堂窈窕临晴川。美酒清歌娱旦暮，曲房尽贮如花颜。

何为求荣自束缚，一家飘散如飞烟。庾岭岭头妇哭死，两子连殒浔阳船。

妾生两雏在襁褓，呱呱扶榇归荒阡。君不见长安大道平如砥，朝入金门暮朱邸。

一朝失足蹈危机，卵覆巢倾亦如此。吁嗟乎！宦海风波随处多，岂独人间公渡河。
闰九月
胡奎（元代）

百年同一叹，九月两重阳。人似柴桑老，花如晋日黄。
牡丹诗十首
宋白（宋代）

风排香阵拂瑶墀，御苑新晴烂漫时。
十五素娥羞水色，三千红漫洗胭脂。
宫腰暎酒思轻舞，檀口偎牋欲咏诗。
铁石心肠为君变，多情多恨一枝枝。
送石舍人得告还蜀
苏颂（宋代）

寤寐家山谒告还，锦衣驷马路人观。
逢迎喜识词臣贵，行役谁言蜀道难。
江上田桑应不改，里中牛酒欲交欢。
岷峨信美毋多恋，盛典方资大手刊。
王太古偕游灵岩余以事中止先还
陈深（宋代）

峭峭孤峰起，苍寒倚太虚。
尚嫌凡子到，那被美人汙。
霸业消磨尽，浮屠突兀居。
凭高怕凄怆，兴尽即回舻。
陈钦若时寓盘龙作诗寄之因纪吟咏之美
欧阳澈（宋代）

凛凛冰霜嚼齿牙，沈沈清夜咏檐花。摩云气逸干星斗，落纸词妍带绮霞。

醉扫麝煤奔渴骥，困纡象管引秋蛇。拟寻红树赓诗社，却日挥戈不许斜。
读卓人孝廉「逐疫行」，走笔率成绝句 其五
林占梅（清代）

鬼才说鬼恰相宜，走出仙才腕更奇。一树诗歌千变化，奸邪妖魅各支离。
子直画屏求题诗·谢安东山
葛立方（宋代）

人间锺鼎与山林，出处由来异此心。
既是东山成雅趣，底须捉鼻更微吟。
甘陂寺
董昙（宋代）

晓发山间寺，篮与冒朔风。
雪融溪涨碧，云漏日穿红。
岁月尘埃里，江山醉梦中。
人生要家处，浪出笑庞公。
江雨
晁公溯（宋代）

江草被霜槁，江云随雨飞。
稍看沾径湿，故作映空微。
晓浪初吹浦，春泥未污衣。
南征羡鸿雁，独有故乡归。
和偃溪
释心月（宋代）

谢郎无月夜撑船，不觉平沈偃水边。
随手一篙盘得转，浑家洗脚上床眠。
送曾公祖南巡广西
曹于汴（明代）

送君河之浦，不折垂杨枝。杨枝几尺强，千丈系离思。

别离复何道，光辉日在兹。顾惭漆室伏，喜君骢马驰。

春明万里隔，况乃南溟陲。六飞匪代狩，谁与听民咨。
题东禅璿公房
邢参（明代）

东城少僧寺，赖此堪寄迹。
独往路不迂，尝来意还适。
暖风逗莺花，宿雨滋燕麦。
不有高闲徒，凭谁话今昔。
和赵朝议追咏其亡友园亭三首 其三
苏过（宋代）

引退元非病，归田却患贫。躬耕聊自给，知命敢言屯。

好客还师郑，多金不羡秦。犹能化邻里，殆类葛天民。
林见素自吴过二泉二泉有作次其韵 其一
王鏊（明代）

旟旐翩翩动复延，几回翘首太湖天。一生面会知何日，千里神交积有年。

载酒未过扬子宅，抱衾同上鄂君船。知音自昔称难遇，第二泉头拨五弦。
夜泊浯溪 其一
董鸿道（宋代）

舣舟和月上𢈪亭，风露凄寒酒易醒。谁为漫郎写幽思，度香桥下水泠泠。
送邵公济溥赴省二首
郭印（宋代）

凛凛霜威扑扑尘，不堪晓骑送行人。
云山万点远连蜀，烟树两行初过秦。
风厚正能扶大翼，浪高端足化修鳞。
圣君急士思调鼎，喜见寒梅漏泄春。
和微之诗二十三首 和我年三首 其一
白居易（唐代）

我年五十七，荣名得几许。甲乙三道科，苏杭两州主。

才能本浅薄，心力虚劳苦。可能随众人，终老于尘土。
题淮阴侯庙
韦庄（唐代）

满把椒浆奠楚祠，碧幢黄钺旧英威。能扶汉代成王业，

忍见唐民陷战机。云梦去时高鸟尽，淮阴归日故人稀。

如何不借平齐策，空看长星落贼围。
赣县道中有怀晦庵用江东日暮云为韵作五诗寄
赵蕃（宋代）

半出未吐日，徐行欲归云。
岂惟阴晴殊，政自凉燠分。
物态故应尔，天机宁亦云。
安得变淑气，尽为除楚氛。
赠别君重安抚太尉
王安礼（宋代）

箫鼓纷纷倒酒樽，贤侯于此驻高轩。平明受诏辞龙阙，睿圣分忧在雁门。

种落望尘迎汉使，吏民填道看王孙。一瞻车马人皆乐，宁识安边策略存。
古风 其十九
李白（唐代）

西岳莲花山，迢迢见明星。素手把芙蓉，虚步蹑太清。

霓裳曳广带，飘拂升天行。邀我登云台，高揖卫叔卿。

恍恍与之去，驾鸿凌紫冥。俯视洛阳川，茫茫走胡兵。

流血涂野草，豺狼尽冠缨。
阮郎归
吕渭老（宋代）

棂香新染砑红绫。腰肢瘦不胜。合欢小幌掩馀酲。芙蓉入梦频。
山不尽，水无情。锦河隔锦茵。刘郎仙骨未应轻。桃花已误人。
上巳日久病不出示儿侄二首
苏辙（宋代）

卧闻诸子到西湖，鹄鹭翩翩众客俱。
纨扇藤鞋试轻駃，只鸡斗酒助欢娱。
行歌久已饶渠辈，睡美犹应属老夫。
春服既成沂可浴，孔门世不乏迂儒。
郊祀纪事十首 其四
周紫芝（宋代）

班声催急尽冠裳，尚听严更转警场。何事君王虚小次，佩环垂玉立寒霜。
武担山感事 其四
孙应时（宋代）

襟怀能坦坦，色笑更欣欣。似道黄叔度，草玄扬子云。

归舟真已具，别袂不能分。岁月愁边雁，飞鸣报客闻。
赋得九华松管笔
孔武仲（宋代）

松枝为管京邑无，山翁持赠最勤渠。
千年自饱幽涧雪，一日忽快南窗书。
但知来处已潇洒，况复毫端精有余。
茅齐举眼有真率，象齿琅玕浑不知。
壶中天 题心巢师春归杖履图
冯煦（清代）

烟萝无恙，问春归几许，幽人先觉。宛转溪桥晴翠泻，输与閒鸥栖托。

屋借林围，泉因笕引，差可团蒲著。独随霞往，一襟真想绵邈。

还忆四壁弦歌，东风瓢瞥，旧梦浑如昨。甚日白田残月里，许我重携松屩。

谢笠冲寒，呼筇溯远，来践琴边约。南云归晚，故山应有猿鹤。
一古一律贺懒翁宏仲七十
陈藻（宋代）

当年嗽卧丈人家，鼓笛村村改岁华。
选肉必多储胃肾，忌鲜缘不啗鱼虾。
闺房德义谈虽切，事业身穷报自赊。
肺疾晚侵谁是主，看君七十更寒些。
黄渚舟中
仇远（元代）

夕晴殊可喜，小作川原游。
水岸菰蒋合，野田鸿雁留。
云烟易得晚，城市那知秋。
落叶塞破屋，逃亡令我愁。
雨后病起二首
陈造（宋代）

旱岁仍无麦，淮民食正艰。
几时占雨信，今日破天悭。
尽息田家叹，聊开病客颜。
何由长岁稔，金火莫循环。
哭所知
谢翱（宋代）

总戎临百粤，花鸟瘴江村。落日失沧海，寒风上蓟门。

雨青馀化血，林黑见归魂。欲哭山阳笛，邻人亦不存。
追补姚元白市隐园十八咏 其七 容与台
王世贞（明代）

一琴复一觞，咫尺足容与。不作繁吹台，歌管日聒汝。
寄韬庵 其一
郑孝胥（清代）

年年必出关，耄期见筋力。诸夏如相谅，岂亦好懿德。

太公归乎来，避纣岂长策。天下之大老，举世当矜式。

以诗收人心，斯文有正色。神州论渐改，丕变未可测。

一朝获顿悟，相率销锋镝。重华生诸冯，得意行中国。

敢言时无人，救世待深识。
次韵邢敦夫秋怀十首
秦观（宋代）

祖宗举贤良，充赋多名儒。
执事恶言者，此科为之无。
虽有仲舒错，或横江潭鱼。
果欲鸣凤至，还当种椅梧。
多异岭
岑徵（明代）

天风吹浪上平陆，叠出层峦边地轴。移来蜃气作招提，借得珊瑚成古木。

洪涛晨夜杂鸣钟，瑶草琪花满梵宫。西望黎山东望海，扶筇更上最高峰。

海潮岩在东边岫，鬼斧神工劳结搆。一片奇云入夏生，何时堕此成岩窦。

灵泉一道出山腰，上通银汉下通潮。甘似慧泉清彻底，能使人间旱魃消。

西峰顶上开平陇，焦原之险谁齐踵。卵形奇石架峰头，少女萧萧顽石动。

更多丛棘回游屐，谁为好事能开辟。幽岩异壑惜沉埋，输与猿猱作窟宅。

君不见山名多异必多奇，尚有幽奇且秘之。会逢子厚开钴鉧，越峤还应待客儿。
八月既望要详刑护漕游水东早饭碧虚遍观栖霞程曾龙隐诸岩晚酌松关放舟过水月洞月色佳甚逼夜分乃归赋此纪游
张栻（宋代）

漓江即湘江，戢戢清见石。其东列群峰，秋色碧复碧。

日出雾露收，草径上逼侧。凭栏揩望眼，已足慰畴昔。

更窥岩穴胜，创见为惊咋。如何数里间，奇观相接迹。

宽同厦屋深，划若巨灵擘。日月递光景，风云变朝夕。

石桥几年成，乳窦时一滴。神龙旧隐处，仰视多辟易。

蜕迹凛犹存，隐隐印霜脊。下有澄湫深，馀波漱苍壁。

往者已仙去，来者此其宅。薄晚扣松关，风过声索索。

聊麾车骑退，容我且散策。却望訾家洲，轻舫度前碛。

回首烟树林，已复挂蟾魄。宇旷净馀滓，群物被光泽。

何所寄遐思，空岩皎虚白。清辉可一规，水色相激射。

天边与川上，亭亭如合璧。居然广寒游，不用假六翮。

班坐依微澜，晤赏共佳客。因之想千载，讵有今古隔。

箫鼓归夜阑，观者粲城陌。往往罗杯盘，班班见殽核。

谅因年岁丰，人意少舒适。视尔意少舒，于予亦忻怿。
送最澄上人还日本国
行满（唐代）

异域乡音别，观心法性同。来时求半偈，去罢悟真空。

贝叶翻经疏，归程大海东。何当到本国，继踵大师风。
皇帝阁春帖子
卫泾（宋代）

彩胜黄金缕，青丝白玉盘。
内家迎淑节，先奉太皇欢。
刘展下判官相招以诗答之
崔峒（唐代）

国有非常宠，家承异姓勋。背恩惭皎日，不义若浮云。

但使忠贞在，甘从玉石焚。窜身如有地，梦寐见明君。
题渊明轩
贺铸（宋代）

渊明新榜揭门眉，夫子高情俗不知。
未仰秫秔供岁计，本於松菊有心期。
卧来不浅羲皇兴，归去何慙乡里儿。
窗破檐倾从此始，只应风月解相思。
咏风诗
王台卿（南北朝）

浸淫不可识，去来非有情。乍见珠帘卷，时觉洞房清。

暂拂兰池上，潋淡玉波生。一辨雄雌异，还恶庶人轻。
捣练子·水中金
王哲（金朝）

水中金。忒幽深。玄玄妙妙怎生寻。＊哩，哩＊。从初得，到如今。西风时复送清音。＊哩，哩＊。
咏双开莲花
刘商（唐代）

菡萏新花晓并开，浓妆美笑面相隈。

西方采画迦陵鸟，早晚双飞池上来。
端明尚书
文彦博（宋代）

重阳节始过，佳菊色犹亲。东篱把酒客，西园飞盖宾。

共此林下宴，可类商颜人。清樽幸未燥，无所献酬频。
送祝秀才归衢州
朱庆馀（唐代）

旧隐縠溪上，忆归年已深。学徒花下别，乡路雪边寻。

骑吏陪春赏，江僧伴晚吟。高科如在意，当自惜光阴。
赠周公瑕应尚书朱公聘脩动功志
王世贞（明代）

东𨛦诸侯走传车，吴门春色动衡庐。俱言水土司空略，第少动渠太史书。

锡后玄圭谁更许，沈来白璧未全虚。征途好寄宣房颂，知是文高览胜馀。
如梦令
王世懋（明代）

枝上子规犹闹，门外碧梧谁扫。病起不禁秋，倚尽小楼残照。

寒峭，寒峭，一夜白苹天老。
庐陵九日
李咸用（唐代）

菊花山在碧江东，冷酒清吟兴莫穷。四十三年秋里过，

几多般事乱来空。虽惊故国音书绝，犹喜新知语笑同。

竟日开门无客至，笛声迢递夕阳中。
黄环曲和伯未
曹家达（清代）

春愁欲醉酒欲醒，东风吹倦花冥冥。长蔓低垂揽可结，杂佩摇风珠露零。

洧盘的烁焕朝景，素烟袅娜生夕馨。黄环不共青春谢，留美人兮惜芳夜。
题放翁像二首
刘克庄（宋代）

三百篇寂寂久，九千首句句新。
譬宗门中初祖，自过江后一人。
感兴
陈普（宋代）

晦翁去后道无传，智水仁山尚宛然。
一室落成方翠碧，四书未宛已黄泉。
心留雨暗云深处，魂在月明猿哭边。
山上仙灵还聚合，虹桥消息问何年。
同魏进道晚过湖上
韩维（宋代）

春风湖上泮，奈此净绿何。
平堤看潋滟，皎如镜新磨。
支流别而看，下走万玉珂。
俜俜桥边柳，芳牙缀柔柯。
中洲嘉卉繁，条甲亦以罗。
游禽接翅羽，沉沉鸣声和。
避人去稍远，盘空落还多。
我来日已暮，伫视其顷俄。
羡尔禽类微，终年乐清波。
斋柳为飓风所催，以绳系之
郑用锡（清代）

生来弱质易飘零，谁向风前独乞灵。我欲长绳垂地绾，莫教人误护花铃！
舟中
释居简（宋代）

物华雨后各矜晴，红得晴多绿便争。未与东风写怀抱，绵蛮已作送春声。
夜行船 其一 越上作
丘崇（宋代）

水满平湖香满路。绕重城、藕花无数。小艇红妆，疏帘轻盖，烟柳无桥斜渡。

恣乐追凉忘日暮。箫鼓动、月明人去。犹有清歌，随风迢递，声在芰荷深处。
赋得风光草际浮
徐铉（宋代）

宿露依芳草，春郊古陌旁。风轻不尽偃，日早未晞阳。

耿耿依平远，离离入望长。映空无定彩，飘径有馀光。

飐若荷珠乱，纷如爝火飏.诗人多感物，凝思绕池塘。
答问诗十二篇寄呈满子权其四鎛问耒
王令（宋代）

天下方漫芜，顾我适有庸。
使其已除涤，我将何以功。
我岂大无效，自是用我慵。
临湖亭
王维（唐代）

轻舸迎上客，悠悠湖上来。
当轩对尊酒，四面芙蓉开。(尊 一作：樽)
山中承苏岱髯国相寄自制铜雀瓦砚戏谢
于慎行（明代）

磨不多时染未乾，邺都宫殿几回残。题名自是西园客，不必重镌汉建安。
台城路 辽后洗妆楼
曹贞吉（清代）

东楼春色天边落，来时白蘋风作。凤辇曾留，瑶台乍起，妆点远作眉角。

宫蝉绰约。想欲动晨光，未垂帘箔。炫转荧煌，明星一一带池阁。

兴亡几番过眼，听游人指说，斜照城脚。窣堵波高，雨淋铃急，坏磴莓墙萧索。

惊飙振箨，是曲里琵琶，白翎哀雀。只有长河，潺湲声似昨。
偈颂一百六十首 其十
释宗杲（宋代）

出队半个月，眼不见鼻孔。失却祖师禅，拾得个骨董。
登垂虹亭
周紫芝（宋代）

云水苍茫共渺然，眼看飞鸟没苍烟。山围百雉吴王国，风急千帆震泽船。

白发飘流身已老，断编零落事空传。谁将无色胸中画，貌取吴中万顷天。
题安隐壁
朱熹（宋代）

征车少憩林间寺，试问南枝开未开。日暮天寒无酒饮，不须空唤莫愁来。
临江仙·金锁重门荒苑静
鹿虔扆（五代）

金锁重门荒苑静，绮窗愁对秋空。翠华一去寂无踪。玉楼歌吹，声断已随风。
烟月不知人事改，夜阑还照深宫。藕花相向野塘中，暗伤亡国，清露泣香红。
返迷辞
晁补之（宋代）

五达跂，行者迷。茨菉蹊，蚖蜴嬉。杳凄凄，莽离离。赫隆曦，可还时。

日黯西，与谁期。往不思，逢诡期。死𤟹貔，安可知，亟反之。

大道夷，都邑差。车马驰，冠剑祇。志可持，能足施。贵名垂，好爵靡。

俨樽卮，餍粱肥。窈室帷，安厥妃。观盈亏，浩浩移。逝不迟，咸若斯。

何绥绥，不返为。从魈夔，神索衰。今狐疑，后当悲。我此词，如泰龟。
句
钱惟演（宋代）

汉帜随移帐，燕鸿伴解鞍。
宿象山下刘权家简澜上人
郭第（清代）

我宿象山下，薜门潮一湾。
为寻焦隐君，太山今又还。
田家恐漂麦，扰扰趋林闲。
白发一老翁，倚树遥相扳。
把臂一问之，颇觉开心颜。
呼儿摘韭花，携筐弄潺湲。
粉蝶不妨雨，乱飞绕双鬟。
土壁积檐溜，苔藓成斑斑。
浊酒无劝酬，满饮歌南山。
心将平等观，身已离尘寰。
忽怀古祠下，老僧应闭关。
明日渡江去，慈云相对间。
结缘
弘历（清代）

我闻一切佛，令人灭缘起。缘起尚须灭，岂有结缘理。

今朝四月尚，俗传浴佛礼。云是净饭宫，悉达生所始。

种种除垢香，煎成五色水。佛生本无垢，何用频浇洗。

累累篱边豆，引蔓忘忧喜。燃萁鼎烹之，谓结缘须此。

豆悟人则痴，有似儿女子。此礼出释家，其师应怪鄙。

伏腊随俗尚，亦复听尔尔。饱吃豆百颗，更赋诗满纸。

问柱佛生无，灯笼答唯唯。
含晖亭
李洪（宋代）

宝相山前住，山中乐可涯。
莺啼答春谷，犬吠隔山家。
丽句题云叶，幽情醉润花。
林香与岩气，日夕此亭佳。
点绛唇
卢炳（宋代）

过眼溪山，向来都是经行处。骖鸾人去。冷落吹箫侣。

小立江亭，愁对蒹葭浦。无情绪。酒杯慵举。闲看江枫舞。
行营漫兴
茅大方（明代）

北地得春晚，萧关积雪多。
风云驱部伍，旄纛遍山河。
羌笛翻胡调，秦兵杂楚歌。
汉家飞将在，不必问廉颇。
天仙子（别渝州·仙吕调）
张先（宋代）

醉笑相逢能几度。为报江头春且住。主人今日是行人，红袖舞。且歌女。凭仗东风教点取。

三月柳枝柔似缕。落絮尽飞还恋树。有情宁不忆西园，莺解语。花无数。应讶使君何处去。
淮城晓霜闻雁
玄烨（清代）

天际晨光水月连，带霜归雁向前川。盂城晓发寒仍在，谈笑春风杂紫烟。
踏莎行
赵长卿（宋代）

梅喜先春，雁惊未腊。于门瑞气浮周匝。正当月应上弦时，长庚梦与良辰合。
螺水恩浓，旴江德洽。寿杯劝处燃红蜡。明年此际祝遐龄，贺宾一一趋东阁。
大将军宴会被命作诗
陆云（魏晋）

在昔奸臣。
称乱紫微。
神风潜骇。
有赫兹威。
灵旗树斾。
如电斯挥。
致天子届。
于河之沂。
有命冉集。
皇舆凯归。
以露雾风烟月晴雨江山雪为题咏梅十首 其九
周巽（元代）

臞仙在何许，晦迹隐孤山。遥想沈吟处，亭空鹤未还。
点绛唇 其二
史达祖（宋代）

山月随人，翠蘋分破秋山影。钓船归尽。桥外诗心迥。

多少荷花，不盖鸳鸯冷。西风定。可怜潘鬓。偏浸秦台镜。
中秋夜与泾阳刘西谷编修吴山对月
赵执信（清代）

东见千里江，西见十里湖。寒光欻合离，荡此秋月孤。

吴山秀接天，月出当其前。登高莽四顾，清辉满人间。

远心忽飞扬，南北同一圆。我乘白鼋越沧海，君亦赤鲤辞秦川。

忆昔燕市别，九十度盈缺。宁知来此地，复共今夜月。

雄城百万家，歌吹方阗咽。邈然山颠客，一笑两幽绝。

明日扁舟江上风，思君独在湖山中。
题友人判太平归来诗卷
钱选（宋代）

宫锦翩翩五色麟，如君端合侍枫宸。
山中老去陶弘景，湖曲归来贺季真。
上界神仙足官府，此身城郭旧人民。
还乡我结同盟社，只看桃花莫问春。
题天竺寺壁
李天子（宋代）

走杀东头供奉官，御香频降雨犹悭。
相公端坐都堂里，天竺观音又下山。
和答子瞻和子由常父忆馆中故事
黄庭坚（宋代）

二苏上连璧，三孔立分鼎。
少小看飞腾，中年嗟远屏。
风撼鶺鴒枝，波寒鸿雁影。
天不椓斯文，俱来集台省。
日月黄道明，桃李春昼永。
时平少犴狱，地禁绝蛙黾。
颇怀修故事，文会陈果茗。
当时群玉府，人物殊秀整。
下直马阗阗，杯盘具俄顷。
共醉凌波袜，谁窥投辖井。
天网极恢疏，道山非簿领。
何曾归闭门，灯火生寒冷。
欲观太平象，复古望公等。
贱子托後车，当烦煮汤饼。
雪夜渔舟
张继先（宋代）

晚风歇。谩自棹扁舟，顺流观雪。山耸瑶峰，林森玉树，高下尽无分别。性情澄彻。更没个、故人堪说。恍然身世，如居天上，水晶宫阙。

万尘声影绝。透尘空无外，水天相接。浩气冲盈，真宫深厚，永夜不愁寒冽。愧怜鄙劣。只解道、赴炎趋热。停桡失笑，知心都付，野梅江月。
挽曾原伯大卿
孙应时（宋代）

世岂无全德，今犹见古人。
大圭非刻画，天醴自清醇。
未说功名地，犹令宇宙春。
苍茫何处觅，丹素岂精神。
风入松 在梓舍决计入山，赋此
杨玉衔（清代）

归辽老鹤怯长鸣。孤影零丁。缑山惆怅中秋月，逢人漫诉离情。

争信天涯饮啄，余生分付蓬瀛。

园林图稿费经营。尘梦今醒。寻巢倦羽幡然去，何堪再问归程。

尚有閒枝小鸟，两三惜别啼声。
端午内中帖子词·太上皇后阁
王珪（宋代）

池边草色迎人绿，庭下榴花照地红。
晓献瑶觞千万寿，鸣梢声入宝慈宫。
颂古三十一首
释安永（宋代）

击碎髑髅，敲出骨节。
明眼人前，自彰丑拙。
点绛唇 其九
张元干（宋代）

水鹢风帆，两眉只解相思皱。悄然难受。教我怎唧𠺕。

待得书来，不管归时瘦。娇痴后。是事撋就。只这难依口。
三月十七夜大雷雨用韵酬俞好问四首
方回（元代）

倦眠书砚付埃氛，烟尽当窗一篆云。
黠鼠谁令如鬼物，痴猫吾篆与弹文。
雨余自揣薪槱绝，客里尤怜仆厮勤。
花尽春残不须惜，好谋归棹趁南薰。
春阴
朱弁（宋代）

关河迢递绕黄沙，惨惨阴风塞柳斜。
花带露寒无戏蝶，草连云暗有藏鸦。
诗穷莫写愁如海，酒薄难将梦到家。
绝域东风竟何事？只应催我鬓边华！
送王文葩归省甬东
曹义（明代）

东望蓬莱道路遥，白云飞处海天高。桥门久客归心切，枫陛初辞喜气豪。

紫陌花阴嘶去马，红亭夕照醉香醪。登堂舞罢莱衣日，还拟春江钓巨鳌。
槎峰杂咏六首 其四 白莲沼
释宗泐（明代）

不作虎溪念，开池种白莲。但知今日事，宁论昔时贤。

叠石高为岸，疏渠细引泉。看花初日际，玉立净娟娟。
严陵钓台
陈景元（宋代）

钓台临绝壁，峦壑抱幽深。一片桐江月，千秋出世心。

独寻高士迹，忘却客星沉。予亦怀微尚，徘徊听濑音。
闵雨
郑獬（宋代）

潭底乖龙唤不譍，骄阳似欲败西成。
虚堂永夜耿无寐，起听四郊车水声。
夜吟
李咸用（唐代）

白兔轮当午，儒家业敢慵。竹轩吟未已，锦帐梦应重。

落笔思成虎，悬梭待化龙。景清神自爽，风递远楼钟。
游报恩寺
赵士礽（宋代）

绿暗红稀日渐长，追游不觉到云房。庭前密菊花铺锦，竹外娇莺语转簧。

把盏自能忘得失，围棋何必较低昂。篮舆款曲归来晚，满路清风拂面凉。
入庵偶成 其三
何梦桂（宋代）

春色三分过二分，归来触目见山青。鸣鸠乳燕村村闹，不似山中好细听。
中秋自宛陵寄池阳太守
殷文圭（唐代）

出山三见月如眉，蝶梦终宵绕戟枝。旅客思归鸿去日，

贤侯行化子来时。郡楼遐想刘琨啸，相阁方窥谢傅棋。

按部况闻秋稼熟，马前迎拜羡并儿。
花光十梅·平地回春
释师范（宋代）

万木千花冻未醒，东君无处觅归程。
抬眸忽见春风面，的皪枝头数点青。
睡猫
胡仲弓（宋代）

瓶中斗粟鼠窃尽，床上狸奴睡不知。无奈家人犹爱护，买鱼和饭养如儿。
送十影上人入丹霞 其一
何绛（明代）

师又丹霞去，相逢何处期。白云千嶂里，青笠独行时。

已识禅为障，方知悟是痴。寒松与白石，稳卧不须疑。
宫词 其八十三
赵佶（宋代）

石琴应自伏羲传，品弄尤知逸韵全。玉轸金徽重遗制，雷张诚贵擅名先。
玉石上岩
廖运芳（清代）

何人随手抉空冥，划断云崖半壁青。松响未妨溪性寂，石虚应识地根灵。

朝钟散食猿分钵，暮磬关门鹿守扃。最爱玉帘垂紫乳，晓窗飞雾洒清泠。
祀马将军竹枝辞
马之纯（宋代）

几年精爽尚依依，水旱只须来祷祠。
劝汝乡人宜善事，祀时同唱竹枝辞。
赠后庵显裕僧
王洋（宋代）

坏色寒惟破面藤，寄情显裕一孤僧。
花天捧日朝分供，山鬼呼孤夜扑灯。
何日庵居同兀兀，羡君身外只腾腾。
是非不到争多少，前寺经山只一层。
宫观请不遂拣兵戍河朔
晁说之（宋代）

拟驾柴车反故园，却料甲士倚和门。
桐孙竹祖俱相笑，欲把秦音长子孙。
寄怀二十首 其十九
赵蕃（宋代）

剩水残山觉范诗，汎然孤棹去何之。倚樯吟啸元无忤，谁信今朝无早炊。
诗偈 其一七四
庞蕴（唐代）

佛亦不离心，心亦不离佛。心寂即菩提，心然即有物。

物即变成魔，无即无诸佛。若能如是用，十八从何出。
霜天晓角（和中斋九日）
刘辰翁（宋代）

骑台千骑。有菊知何世。想见登高无处，淮以北、是平地。

老来无复味。老来无复泪。多谢白衣迢递，吾病矣、不能醉。
离居曲
王采薇（清代）

露华网户参差光，碧筠粉薄如栖霜。凉堂下帘帘窣地，素手无分玉如意。

燔膏作镫檐不红，夕抚绿绮空窗中。一声凉破楚天碧，去雁叫影思离鸿。

南山点苔愁向晓，独客朣朣涉长道。楼前月浪卷衣来，梦里江声隔帷小。
西江月 十二首 其一
萧廷之（宋代）

两手劈开混沌，坦然直露丹宗。日魂月魄自西东。

牢捉莫轻放纵。

外道邪魔缩项，相将结宝中宫。九还七返片时功。

皆赖黄婆相送。
酬李十一尚书西亭暇日书怀见寄十二韵之作
武元衡（唐代）

鼎铉昔云忝，西南分主忧。烟尘开僰道，旌节护蛮陬。

任重功无开，力微恩未酬。据鞍惭齿发，责帅惧春秋。

高德闻郑履，俭居称晏裘。三刀君入梦，九折我回輈.

时景屡迁易，兹言期退休。方追故山事，岂谓台阶留。

遐抱清净理，眷言兰杜幽。一缄琼玖赠，万里别离愁。

巴岭云外没，蜀江天际流。怀贤耿遥思，相望凤池头。
寒夜喜邓献臣明府见过用东坡聚星堂雪诗韵
周天麟（清代）

宦海浮踪聚萍叶，与君同踏并门雪。未经识面心先倾，吏事诗才信双绝。

忽闻剥啄喜过访，出晤那妨屐齿折。袖中示我诗一编，墨藻飞腾讵磨灭。

韩苏大笔极奇矫，硬句盘空臂鹰掣。我诗肮脏百不工，十载愁吟鬓丝缬。

围炉促膝谈夜深，万瓦霜华感骚屑。卷中风木吞声多，梦里梨云过眼瞥。

平生甘苦应自知，除却高歌更何说。送君明日上长安，安有诗肠转轮铁。
忆元九
白居易（唐代）

渺渺江陵道，相思远不知。近来文卷里，半是忆君诗。
庆张至和冠带
徐庸（明代）

旱潦为灾属岁饥，天书一纸下彤扉。仓箱粟米分民社，忠义声名满帝畿。

五十年馀荣昼锦，九重天上正宵衣。林泉际遇风云会，门第沾濡雨露私。

三世传家隆庆泽，半生医业验精微。园参叶长香风度，林杏花繁绛雪飞。

慱济□人功不细，刀圭生物世应稀。花桥槐市城南路，碧草生香马正肥。
使北
文天祥（宋代）

廷争堂堂负直声，飘零沙漠若为情。
程婴存赵真公志，赖有忠良壮此行。
七月二十四日山中已寒二十九日处暑
张嵲（宋代）

尘世未徂暑，山中今授衣。
露蝉声渐咽，秋日景初微。
四海犹多壘，余生久息机。
漂流空老大，万事与心违。
发德山
黄文琛（清代）

割麦天气江流潢，沙滩渐没五尺强。鼓师弄手百夫唱，竹索倒拽船低昂。

回头看山在林杪，孤峰一角浮图小。画旗飘扬风转脚，羡煞估帆去如鸟。

朝天路远六千余，堂堂岁月间扫除。遥与山灵结后约，再来颜鬓知何知。
会使帅郭侯燕于采石
吴芾（宋代）

高牙大纛拂层云，樽酒相逢楚水滨。
千里江山俱入眠，一天风月解留人。
横吹玉笛渔船晚，醉拥金钗绮席春。
此地谪仙归去后，谁知今日兴尤新。
别韩湘
韩愈（唐代）

未为世用古来多，如子雄文世孰过。好待功成身退后，却抽身去卧烟萝。
舟次颍上寄贡甫
刘敞（宋代）

我诗持寄君，宛在汝水浔。君诗欲寄我，苍茫烟浪深。

寒水争赴欲，驶流激清音。扁舟溯游往，寂寞嗟独寻。

颍烟稍塞望，淮月初清心。恨无知赏同，樽酒谁献斟。

相思意不极，宛抑诉鸣琴。晓灯半明灭，抱膝成苦吟。
浪淘沙·今日北池游
欧阳修（宋代）

今日北池游。漾漾轻舟。波光潋滟柳条柔。如此春来春又去，白了人头。
好妓好歌喉。不醉难休。劝君满满酌金瓯。纵使花时常病酒，也是风流。
题赵千里夜潮图卷
笃世南（宋代）

风涛汹涌千堆雪，拍岩翻空倒银阙。
雁声惊起一江秋，万里无云挂明月。
宿良田草阁
梁以壮（明代）

停鞭只合沽村酒，野菜连根上一盘。邻妇夜舂吟外听，隔山残烧坐中看。

松梢落月床全白，雪气冲裘影并寒。空有石波老巡吏，对人深解路行难。
题性天真孝卷
胡应麟（明代）

焚香星月下，一脔冀亲延。讵意挥刀日，才同扇枕年。

孤诚回大造，至性彻重泉。莫以昌黎论，雌黄孺子贤。
江神子 金朝遗风，冬月头雪，令僮辈团取，
王恽（元代）

宴娱宾，谓之撇雪会。去冬无雪，今岁初白如此，灯下喜赋此词，录奉达夫，且应撇雪故事，为一觞之侑也小窗遥夜失冬严。觉春添。卷疏帘。掌许冰花，撩乱扑风檐。喜倒坐中儿子辈，争指似，谢家盐。一杯灯下醉掀髯。处穷阎。最情＊。万垅含春，江上麦纤纤。应笑冻吟苏老子，揩病目，认青帘。
宫词三十三首
曹勋（宋代）

中兴仁泽浃华夷，则百斯男自可知。
例诏高禖祭春社，掖庭应已梦熊罴。
送籍溪胡丈赴馆供职二首 其二
朱熹（宋代）

执我仇仇讵我知，谩将行止验天机。猿悲鹤怨因何事，祇恐先生袖手归。
论诗寄硕父五首
赵蕃（宋代）

溧阳罕贤才，两沈好兄弟。
读书不求功，其涯未可既。
古人岂难到，顾我力行尔。
兹道果何如，在此不在彼。
梦昔时
元稹（唐代）

闲窗结幽梦，此梦谁人知。夜半初得处，天明临去时。

山川已久隔，云雨两无期。何事来相感，又成新别离。
七哀诗二首 其二
张载（魏晋）

秋风吐商气，萧瑟扫前林。阳鸟收和响，寒蝉无馀音。

白露中夜结，木落柯条森。先光驰北陆，浮景忽西沈。

顾望无所见，唯睹松柏阴。肃肃高桐枝，翩翩栖孤禽。

仰听离鸿鸣，俯闻蜻蛚吟。哀人易感伤，触物增悲心。

丘陇日已远，缠绵弥思深。忧来令发白，谁云愁可任。

徘徊向长风，泪下沾衣襟。
送张曹长工部大夫奉使西番
权德舆（唐代）

殊邻覆露同，奉使小司空。西候车徒出，南台节印雄。

吊祠将渥命，导驿畅皇风。故地山河在，新恩玉帛通。

塞云凝废垒，关月照惊蓬。青史书归日，翻轻五利功。
芜湖
董嗣杲（宋代）

规规安利欲，扰扰竞光阴。
男邑濒江尾，商家截市心。
炎凉难洗荡，风月易招寻。
见说圩田熟，欣逢节序临。
和延安庞龙图寄岳阳滕同年
范仲淹（宋代）

优游滕太守，郡枕洞庭边。
几处云藏寺，千家月在船。
疏鸿秋浦外，长笛晚楼前。
旋拨醅头酒，新炮缩顶鳊。
宦情须淡薄，诗意定连绵。
迥是偷安地，仍当饱事年。
祇应天下乐，无出日高眠。
岂信忧边处，胡兵隔一川。
江上望灵石
李处权（宋代）

似闻环佩杂箫笙，鼎立争雄凜太清。
不与古今争变化，可能舒惨属阴晴。
花开玉井难求种，月下瑶台但有名。
我亦生来未尝屈，敢持方寸并峥嵘。
醉花阴 垂丝海棠
高濂（明代）

萼吐丝丝红衮衮。颤雨生轻韵。袅袅柳争妍，无力随风引。

妆成云白拈霞衬。残醉含微哂。都只为东君，牵愁惹恨，缕缕萦方寸。
用钱同知美推官能弓韵 其一
郑真（明代）

马上弯弓气势豪，星流点点破纤毫。雁鸿仰笑当空落，猿狖悲怜抱树号。

罗窦功成蛮寇殄，天山凯奏将材高。请看卫武宾筵秩，莫问兵家有六韬。
诉衷情
敖巘（清代）

微风不尽卷轻霞。一带水横斜。唤起秋情无绪。长篴落谁家。

疏竹影，瘦蕉花。半窗纱。月来帘外，人在楼头，梦到天涯。
偈颂一百二十三首 其一○○
释祖钦（宋代）

去岁元宵节，无油不点灯。今岁元宵节，有月照危层。
金陵怀古
宋无（元代）

宫砖卖尽雨崩墙，苜蓿秋红满夕阳。玉树后庭花不见，北人租地种茴香。
市隐 其二
黎国衡（明代）

古坳旧传遗市迹，新墟长枕丝江边。黄牛惯牧芳洲雨，白雁閒栖苇岸烟。

带雪独寻垂钓客，临春先访卖花船。野人自有野风味，初熟香粳伴海鲜。
雨中呈石末公
刘基（明代）

去年三冬暖不雨，今年孟春寒有余。
大云垂垂压宇宙，密雪兖兖飘庭除。
安排白水与泛舸，酝酿青泥容没车。
辛苦陌头杨柳树，含颦等待大阳舒。
乡贡进士三山王士奇大父母挽诗二首 其二
黄仲昭（明代）

淑德由天赋，高堂足母仪。梨云飞梦杳，薤露些歌悲。

双璧同玄室，诸孙见白眉。徽音应不朽，太史勒穹碑。
游狮子岩
程洵（宋代）

南州风气殊，二月若中夏。我从耒江来，无地税征驾。

萦纡蹑藓径，问讯得精舍。石崖屹傍起，峭壁俨难跨。

嵌岩忽中閒，宛宛如覆瓦。日光何处来，返照幽以雅。

狮猊骋其勇，踞坐颐颊哆。欲为河东吼，解使百兽哑。

应是山灵护，岂容俗人假。兹游真胜绝，欲去重嗟咤。

老僧劝少留，秉烛语清夜。那知岩伏情，眺玩不可舍。

他年倘复来，陈迹犹可藉。岩前有隙地，分我茅一把。
再和十首
刘克庄（宋代）

淡赏无烦羯鼓催，解鞍便可坐莓苔。
莫将花与杨妃比，能与三郎作祸胎。
颂石头和尚草庵歌
释印肃（宋代）

成时初见茅草新，权披百衲强看经。
赖得药山重决破，别传一句醒人心。
句
张逸（宋代）

遥看山水有云处，便是人心无事乡。
五禽言
杨维桢（元代）

唤起，唤起。
东方明，门前已如市。
上林有鸟杀司晨，苦杀萧娘睡方美。
提胡卢，提胡卢，沽酒何处沽？乌程与若下，美酒高无价。
小姑典金钗，劝郎醉即罢。
君不见城中官长壶卢提，十日九日醉如泥。
姑恶，姑恶，姑不恶，妾命苦。
姑有孝女，姑为慈母。
妾亦甘为东海妇。
子归，子归，子不归，白头阿婆慈且悲。
子弗归，待何时？君不见西江处士章九华，十年去赴丘园科，母死妻啼未还家。
行不得哥哥，我不行，奈我何？西山有豺虎，西江有风波。
风波尚可壶，豺虎尚可罗。
努儿关，平地多。
行不得哥哥。
偈颂二十九首 其十四
释云（宋代）

五月方改旦，今朝又初十。日月去如飞，快鹞趁不及。

禅须放下参，但莫固拘执。是处解脱门，汝自不肯入。

何必问支提，丁字著脚立。
饶娥庙祀神歌
马廷鸾（宋代）

日吉兮辰良，芳菲菲兮满堂。
蕙肴烝兮兰藉，奠桂酒兮椒浆。
灵连蜷兮既留，烂昭昭兮未央。
驾飞龙兮于征，遵吾道兮乡之长城。
波滔滔兮泪盈盈，望汾潭兮磐石横。
仟滩兮扬灵，扬灵兮未极，
隐思君兮太息。朝驰鹜兮江之浔，
夕弭节兮县西之侧，待娥不来兮使我心恻。
新罗寺唐有新罗僧咒草愈疾卵塔今在閒来因题
李复（宋代）

断石传遗事，唐年刻永徽。
庭荒灵草尽，塔坏礼僧稀。
古殿含凉气，空堂照夕晖。
独来人不问，行听暮钟归。
寓杭久无诗长至后偶赋怀归五首呈仁仲实
方回（元代）

严滩合问紫阳津，误簉西湖寂寞滨。
老子通身唯是骨，梅梢作寞为谁春。
饱更世故全如梦，惯忍霜寒最益人。
莫笑龙钟开七袠，含珠何限已成尘。
故殿撰侍郎赵公挽章三首
曹彦约（宋代）

早岁灯窗密，中年宦海遥。
相看嗟落寞，晚复共渔樵。
已矣耆英会，居然一吉凋。
岂无朋友念，人物叹公朝。
病中食火山荔枝
王十朋（宋代）

前年夔州食荔支，同僚共赋新红诗。妃子名园世所贵，不似诗史堂前奇。

去冬分符来南土，半月身行荔支圃。三州嘉木皆眼见，更阅君谟向来谱。

临漳一种名火山，品虽云下熟则先。从今渐入荔佳境，陈江未擘先流涎。

老病馀生怯嘉果，日啖那能三百颗。慇勤为破绛纱囊，心火惊添火山火。
食梅
沈说（宋代）

儿时摘青格，叶底寻弹丸。
所恨襟袖窄，不惮颊舌穿。
我年不自觉，以我齿尚完。
尝新试一荐，喉棘眉先攒。
岂味不悦口，岂老难强餐。
人生煎百忧，算梅未为酸。
临江仙（簪花屡堕戏作）
辛弃疾（宋代）

鼓子花开春烂漫，荒园无限思量。今朝拄杖过西乡。急呼桃叶渡，为看牡丹忙。

不管昨宵风雨横，依然红紫成行。白头陪奉少年场。一枝簪不住，推道帽檐长。
偈颂二十九首
释云（宋代）

支提门下，五日一参。
我才合掌，汝便和南。
龙象蹴蹋，非驴所堪。
药名离合夏日即事三首
陆龟蒙（唐代）

乘屐著来幽砌滑，石罂煎得远泉甘。

草堂只待新秋景，天色微凉酒半酣。

避暑最须从朴野，葛巾筠席更相当。

归来又好乘凉钓，藤蔓阴阴著雨香。

窗外晓帘还自卷，柏烟兰露思晴空。

青箱有意终须续，断简遗编一半通。
谒忠文先生追次先生旧韵
谢铎（明代）

太息青岩老，当年此灌畦。渭车方入卜，周道已兴西。

齧雪终辞汉，封茅不到齐。惟馀文冢在，千古说幽栖。
偈颂八十七首
释慧开（宋代）

图列千山开画嶂，带围一水绕蓬瀛。
脚头未举已先入。不用门前弹指声。
过淀山湖
张扩（宋代）

昨日过湖风打头，苇蒲深处泊官舟。近人乌鸟语声碎，濒海风烟日夜浮。

午饭腥咸半鲑菜，客床颠倒一皮裘。平生浪说在家好，晚向波涛未肯休。
和端式十题·古木阴
司马光（宋代）

古木夏阴薄，萧萧蠹叶微。
岂无绿树深，爱此风烟姿。
高僧此休息，肩倚瘦筇枝。
辛卯七夕悼往
强至（宋代）

忆共佳人曝绣衣，馀香如昨旧欢非。
鹊桥虽别年年在，犹胜娇魂去不归。
仲春上丁知府金部躬率僚宷释奠于先圣既而升
朱长文（宋代）

天意绍斯文，成书在圣孙。
一篇穷妙理，万古诵微言。
美行敷华叶，精诚固本根。
并明参日月，幽赞极乾坤。
奥义谁鑽仰，真儒善讨论。
披云观泰华，行水自昆仑。
庠序非才处，诗书素志敦。
崇朝羞倚席，暇日废窥园。
辩惑开群听，潜心到大原。
意将追往哲，学岂为专门。
盛府连称治，耆英继典藩。
始终临讲席，前后枉高轩。
全帐罗金鼎，盈庭倒玉樽。
旌旗来有庆，衿佩寂无喧。
士识师资贵，民知道义尊。
僖公史官颂，邓校相君存。
芹藻欢欣意，陵阿长育恩。
中材多杞梓，宝器列瑶琨。
五纪登朝盛，群英著籍繁。
美哉文正学，遗泽洽元元。
适江表
韦骧（宋代）

水落山高古渡幽，马蹄轻健蹴溪流。朝行暮止三千里，叙旧逢新一十州。

倦听乱蝉催落日，喜看黄菊助残秋。不才于世无禆补，强就奔驰祗自羞。
咏德上太原李尚书
欧阳詹（唐代）

那以公方郭细侯，并州非复旧并州。九重帝宅司丹地，

十万兵枢拥碧油。锵玉半为趋閤吏，腰金皆是走庭流。

王褒见德空知颂，身在三千最上头。
无疾吟
邵雍（宋代）

无疾之安，无灾之福。
举天下人，不为之足。
答宗臣佳章
杨杰（宋代）

幽闲外世缘，白日抱琴眠。诗就多惊俗，楼居半是仙。

竹床斜倚杖，藓壁倒垂鞭。翻笑红尘客，马头缰辔牵。
峡山飞来寺
李震（宋代）

飞来寺里独凭栏，暂息尘缘半日闲。水绕竹根穿石面，鹤巢松顶立云间。

满台花雨飘僧梵，一路风霜老客颜。若许挂冠寻旧隐，结茅何必问庐山。
宝剑篇赠张明府端孟兼乞序小草
欧必元（明代）

我闻帝者轩辕氏，韬锋歛锷霞城址。敦容去后久埋光，始得溧阳欧冶子。

欧生铸剑向自殊，恍疑象罔索玄珠。截石云门为锻鍊，鞲镕县寓作洪炉。

镆铘不减龙渊锐，稍辨雌雄或自殊。嗟哉神物难长合，雌雄各已守方隅。

丰城狱里沉埋夕，延津江口夜号呼。张华博物真堪羡，望气占文遂可辨。

一朝向自出尘中，千百年来神物现。欧冶今时异昔时，空带蒯缑无所奇。

贵亦人所骇，贱亦人所痴。贵贱空凭人世口，床头安用黄金为。

平生畏学千人敌，嗜酒犹兼诗瘴癖。白眼何曾为世青，读书万卷将何益。

雅从海内结贤豪，壮志凭凌慕古昔。海阳山下有张君，茂先博物同其伦。

数世承家清白吏，风流文藻众相闻。欧生似附通家后，投分难忘会面亲。

短剑纵能惊世俗，不借张华辩岂真。聊寄长歌歌宝剑，为君乞取七星文。
秋思七言八首
方回（元代）

将相共扶黄道日，神仙独隐紫阳山。
云深夜注参同契，身在虚无缥缈间。
次韵伍南山贺碧玉楼新成 其二
陈献章（明代）

百尺空中天眼阔，三更月底梦诗成。安排枕几还公睡，已有阑干信客凭。

乡里过从卢行者，海山或遇羡门生。当年碧玉无留赋，何处青云更拟陵。
法喇——汉语为扒犁即拖床也
乾隆（清代）

服牛乘马取诸随，利器殊方未可移。
似榻似车行以便，曰冰曰雪用皆宜。
孤篷虽逊风帆疾，峻坂无愁衔橛危。
太液拖床龙凤饰，椎轮大辂此堪思。
读庆元党人家乘 其四
王迈（宋代）

侂怒如关虎，曦谋比井蛙。公乎拚一死，国尔自忘家。

庾亮尘难污，刘舆腻莫加。修名与姱节，皎皎玉无瑕。
山行
麦应中（明代）

王孙归路草萋萋，落日青山失旧蹊。直道未应行不得，鹧鸪何事向人啼。
送陈唐卿尉繁昌二首 其二
周孚（宋代）

老笔倦场屋，今年方自如。无为堕丹墨，可便废诗书。

妙质嗟谁似，修涂记此初。摩挲和氏璧，吾语亦礛诸。
江神子（李别驾招饮海棠花下）
吴文英（宋代）

翠纱笼袖映红霏。冷香飞。洗凝脂。睡足娇多，还是夜深宜。翻怕回廊花有影，移烛暗，放帘垂。

尊前不按驻云词。料花枝。妒蛾眉。丁属东风，莫送片红飞。春重锦堂人尽醉，和晓月，带花归。
登山至大悲寺舍骑步行达龙王堂
尹耕云（清代）

骏足有穷处，芒鞋凌丹梯。不知所历高，但觉天容低。

只身入无境，回首迷故蹊。溯涧蔽圆景，攀岩窥阳曦。

相违咫尺间，明晦殊参差。落叶纷四山，樵苏供群黎。

奈何山中僧，启阖颇有时。牧儿藉草坐，牛羊满山陂。

何当息尘贺，从汝相遨嬉。
句
陈二叔（宋代）

金刀劈破紫穰瓢，撒下丹砂数白粒。
题果斋集后
王柏（宋代）

童髽及侍果斋贤，白璧沈埋二十年。
师道倦为莲幕客，诗魂蜚伴雪堂仙。
同游诸老无人在，所幸斯文有子传。
读到徐卿珠玉句，抚膺三叹愧遗编。
杂曲歌辞。饮酒乐
聂夷中（唐代）

日月似有事，一夜行一周。草木犹须老，人生得无愁。

一饮解百结，再饮破百忧。白发欺贫贱，不入醉人头。

我愿东海水，尽向杯中流。安得阮步兵，同入醉乡游。
卜算子 元夜观灯
廖行之（宋代）

云破露新晴，月上输清气。最是江城有底佳，灯火人烟沸。

行乐尽欢娱，眼界尤妍媚。多少江滨解佩人，邂逅无穷意。
次韵叶宗丞湘梅
方岳（宋代）

双娥洒泣凝春竹，粉落脂残不忍妆。
开作疏花寄幽独，雪中仍作楚骚香。
引极三首。思元极
元结（唐代）

天旷莽兮杳泱茫，气浩浩兮色苍苍。
上何有兮人不测，积清寥兮成元极。
彼元极兮灵且异，思一见兮藐难致。
思不从兮空自伤，心慅忄咠兮意惶懹。
思假翼兮鸾凤，乘长风兮上羾。
揖元气兮本深实，餐至和兮永终日。
正月辛酉大雪三首
仇远（元代）

缤纷万片打窗来，蓦趁斜风舞却回。
可怪今春寒特甚，梅花一半未曾开。
跋四时景画 夏
李錞（宋代）

繁阴杂树映汀沙，三伏江天自一家。欲唤扁舟渡云锦，平铺明镜是荷花。
朝中措（黄守座上用六一先生韵）
胡铨（宋代）

崖州何有水连空。人在浪花中。月屿一声横竹，云帆万里雄风。

多情太守，三千珠履，二肆歌钟。日下即归黄霸，海南长想文翁。
代书寄集贤李昌武学士
钱熙（宋代）

大庾山横赣水滨，南飞一雁久离群。
莲花幕里谁知我，竹叶樽前独忆君。
良乡琉璃河馆壁题诗三首并序 其二
王素音（清代）

朝来马上泪沾巾，薄命轻如一缕尘。青冢莫生殊域恨，明妃犹是为和亲。
赠何古梅学医
谢枋得（宋代）

永州何仙药最灵，神丸能溃邕州城。
广西两道再清平，百万赤子荷更生。
笙鹤一去三百年，东南忽变为腥膻。
为血为肉生灵苦，在者疮痍何日痊。
上界真人有同性，不学神仙学孔孟。
有术医国无人知，要为吾民救微命。
察脉肥瘠韩子精，论疾阴阳子产明。
神功端不让思邈，古道依然如宋清。
得钱卖药少取利，无钱乞药喜舍施。
好客来时入酒垆，无朋终日阅书市。
忆昔民生三皇前，下寿无疾享百年。
神人妙用不可见，本草灵素犹有传。
古云医不通三书，世上断不服其药。
如君胸中有炎黄，冷笑三书尽糟粕。
我闻上帝最好生，活人功多朝玉京。
请看岐叟至陶葛，神仙多是良医成。
东南干戈二十秋，人无贫富眉长愁。
千人幸有一人在，到处呻吟无歌讴。
遗黎若要家平康，但愿良医自天降。
不龟手药有灵时，好看良医作良相。
和延州三咏·清润堂
宋祁（宋代）

水容静若鉴，天影倒虚明。
勿使川风动，波生便不平。
雪诗六首义取六出 其六 春光贳
郭之奇（明代）

青帝甫相临，阆风引朝驾。几行玉辂分，一片瑶辉射。

珠源万斛玉，银汉九天泻。偶同湘竹斑，独使幽丛借。

松高意愈清，草细烟堪藉。月洞转婵娟，星岩明晓夜。

如露久胚凝，为冰初碾砑。寒深欲闭阳，气薄仍销化。

始知太皞心，微许春光贳。且从群吠忙，岂令骚人骂。
柳居图
李延兴（元代）

先生夙华川，山中好隐居，门前十柳青扶疏。种来不记几岁月，生意蔼蔼充吾庐。

先生一生好心事，放迹其下乐有馀。垂垂露叶覆轩户，灿灿雪絮吹琴书。

清风潇瑟来枕席，流水汨■鸣阶除。或逢樵，或对渔。

隔浦荡轻航，呼童巾小车。丸药听黄鸟，攀条穿白鱼。

野老争席树阴底，凉影团团摇酒壶。山中之人有天趣，丹墨点染成画图。

若非下惠当时宴休处，定是柴桑处士之故墟。自持御史节，朝夕赋归与。

载歌柳居柳，临觞惜居诸。既不能归田重培育，又不能驰书问何如。

风瑟瑟，动干旟，露湑湑，沾佩裾。千丝万缕乱心曲，渺渺遥思飞云衢。

寄言子孙爱惜之，要使清阴大芘吾里闾。
初冬同晤贤二师登映发亭望会稽
杨蟠（宋代）

我有二林侣，相邀步寒日。
超然人外游，下见众山出。
木叶落已静，乾坤欠萧瑟。
浮云当空翻，惨惨百鸟没。
欲辨越中岸，青烟易为失。
山川何寂寥，宫阙犹仿佛。
谁是古来者，念之难财述。
功名随尘埃，岂复有其骨。
今我二三子，永为傲时物。
篇章逢太平，窈窕坐天末。
生理本无固，愿言从此毕。
登临望前人，世事安敢忽。
赠黄君俞
方惟深（宋代）

紫书夕降御床边，门下褒衣绕数千。
捧檄喜随亲色动，授经荣数主恩偏。
相如好赋真童子，贾谊多才患少年。
道在不须忧绛灌，一时卿相尺知贤。
大涤洞 其六
槻伯圜（宋代）

人间安得倚天梯，欲访真源志不移。大涤乃今追胜迹，清都何待更神驰。

已逃萧斧杉难老，不逐秦鞭石有知。尚觉林泉佳气王，难忘羽卫幸临时。
醉落魄·苏州阊门留别
苏轼（宋代）

苍颜华发，故山归计何时决！旧交新贵音书绝，惟有佳人，犹作殷勤别。
离亭欲去歌声咽，潇潇细雨凉吹颊。泪珠不用罗巾浥，弹在罗衫，图得见时说。
长安疾后首秋夜即事（一作陈羽诗）
卢纶（唐代）

九重深锁禁城秋，月过南宫渐映楼。紫陌夜深槐露滴，

碧空云尽火星流。清风刻漏传三殿，甲第歌钟乐五侯。

楚客病来乡思苦，寂寥灯下不胜愁。
感遇诗三十八首·其三十七
陈子昂（唐代）

朝入云中郡，北望单于台。
胡秦何密迩，沙朔气雄哉。
藉藉天骄子，猖狂已复来。
塞垣无名将，亭堠空崔嵬。
咄嗟吾何叹，边人涂草莱。
雨中舟出潮闸
章甫（宋代）

官吏急星火，驱民疏漕河。城中三尺泥，岁晚风雨多。

雨声来未已，清满幽人耳。曲肱篷底眠，船随夜潮起。
题韩伯声涉趣园八景 其六 欣期石
张萱（明代）

柴桑昔有渊明，罗浮今有伯声。千古共抱一石，两人同种三生。
酬李景章先辈
马戴（唐代）

平生诗句忝多同，不得陪君奉至公。金镝自宜先中鹄，

铅刀甘且学雕虫。莺啼细柳临关路，燕接飞花绕汉宫。

九陌芳菲人竞赏，此时心在别离中。
代农答别乘劝耕 其一
释居简（宋代）

敢忘百拜与三行，非贾非工只得耕。旧不便民毋助长，新非怫众却休更。

验今多是迂扶曲，考古无非直胜横。只把襦歌徵别乘，不从谏议问苍生。
茧庵·落成
姜特立（宋代）

茧庵吾自名，所喜以吾息。
一丝出巧心，口眼费经画。
无畏亦无累，丰俭随人力。
时时携妻子，杯酒纵酣适。
家人献歌舞，宾友杂嘲剧。
此意少人解，此庇无终极。
曹瞒四陵前，作伎竟何益。
刘伶坟上土，谁与酒浇滴。
高堂岂不好，要自非吾宅。
王侯与氓隶，万古一枯腊。
自营自落之，讵敢当达识。
有酒更频来，宽作十年客。
贻张生
齐己（唐代）

日日见入寺，未曾含酒容。闲听老僧语，坐到夕阳钟。

竹里行多影，花边偶过踪。犹言谢生计，随我去孤峰。
赠九烟先生
戚玾（清代）

钟山黄公高绝俗，彩笔当年映天禄。徙海吹山十六秋，吊影吞声卧江曲。

栖迟南岳复西湖，万里青山一担书。岩松犯雪神愈王，野鹤冲云兴自孤。

今岁移家来泗上，马队谭经笑函丈。生徒落落讲堂空，满帘春草风吹帐。

予从往籍旧知名，但见文章未见人。踌躇怀刺久未决，迟迟乃敢登其门。

相逢一揖平生见，道气须眉时隐现。布衣箬笠古人风，光瞳瘦骨高僧面。

萧疏促膝片时间，苛礼余文已尽删。乃知古处存今日，往来交接能相安。

此后相招对杯酒，一蔬一豆盘何有。题诗日夜几挥毫，高谭古人时充口。

具言往事难重陈，不问人间汉与秦。志游四海遍五岳，妻孥束缚犹逡巡。

更思百年今半矣，天下曾无一知己。寸心摇落我何言，万事荒疏天不理。

眼前膝下未得男，依依弱女黄金看。前者乞灵向淮渎，回波晚棹辞龟山。

惊涛忽起飞神鱮，泼剌投船船客惧。苍苍有意不言迟，小引长歌聊自叙。

忧儿忧友复忧游，百感茫茫未暇愁。渡江僮仆尽辞去，只今沽酒无苍头。

子能知我为予构，不取才能取淳厚。我闻语语出性情，颜热眉开心已受。

贱子生平耻杂交，闭门风雨深蓬蒿。岂知相见如逢故，一我形魂慰寂寥。

笑门如斗读书处，绿烟高卷芭蕉树。相看斗酒愧提携，扪虱挑镫尽朝暮。

指画须开北牖窗，窗开柳浪入风凉。题曰烟环志所命，使我高卧游羲皇。

闲寻古塔登台话，烟光城阙如图画。感慨中来不自由，一见斜阳泪双下。

击水垂云心事违，榆枋笑受鸴鸠议。孤高平淡违时好，今人绝少古人稀。

我得先生交已足，但愧知君非鲍叔。徘徊海岳放身游，远近相从负行襆。
百字令 次前韵，和深中
陈祖绶（清代）

江心捧出，又月明、今夜镜中人记。怎样秋颜寒又瘦，年似此宵还几。

三匝飞乌，孤拳作鹭，无数征袍泪。风潮力大，一场鏖战兵戏。

除却蜡炬不烧，蛮笺未写，梦也和愁寄。最在凤凰台上过，没处觅清凉地。

铁笛横吹，铜琶侑酌，定满咸阳市。剑光如雪，旧痕磨缺题字。
庐山杂兴 其四
释道潜（宋代）

山南信美矣，山北尤增奇。春风锦绣谷，红素自相依。

梯空上绝锦，云日惊倒窥。崖壁晕祥光，五色成颇梨。

旁通大林寺，松竹短且攲。乐天当日游，四月桃始披。

馀龄愿寄此，永与人世违。